钦定古今图书集成/明伦汇编/氏族典/第579卷 > 《凌迪知万姓统谱》 > 耶律屋质
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律屋质

按《辽史耶律屋质传》，屋质字敌辇，系出孟父房。姿简
静，有器识，重然诺，遇事造次，处之从容，人莫能测。博
学知天文，会同间为惕隐。太宗崩，诸大臣立世宗，太
后怒甚，遣李胡以兵逆击。时屋质从太后曰：“太后宜
思长策，与永康王和议。”太后乃遣屋质授书于帝，往
返数日，议乃定，立永康察割弑帝。时寿安王归帐，屋
质遣弟冲迎之，诛察割。穆宗即位，曰：“朕之性命，实出
卿手。”命知国事，以逆党财产尽赐之。保宁初，宋围太
原，屋质往援，间道疾驰，鸣鼓举火，宋兵惧，宵遁。后道
宗诏上京立祠树碑以纪其功云。